Rakkomandazzjoni tal-Parlament Ewropew lill-Kunsill dwar in-negozjati għal ftehima ma' l-Istati Uniti ta' l-Amerika dwar l-użu tar-rekords ta' ismijiet ta' passiġġieri (PNR) għall-prevenzjoni tat-terroriżmu u r-reati transnazzjonali, inluża l-kriminalità organizzata, u għall-ġlieda kontrihom. (2006/2193(INI))



Official Journal 305 E , 14/12/2006 P. 0250 - 0254



P6_TA(2006)0354 Ftehima ma' l-Istati Uniti ta' l-Amerika dwar l-użu ta' dejta fir-Rekords ta' Ismijiet ta' Passiġġieri Rakkomandazzjoni tal-Parlament Ewropew lill-Kunsill dwar in-negozjati għal ftehima ma' l-Istati Uniti ta' l-Amerika dwar l-użu tar-rekords ta' ismijiet ta' passiġġieri (PNR) għall-prevenzjoni tatterroriżmu u r-reati transnazzjonali, inluża l-kriminalità organizzata, u għall-ġlieda kontrihom. (2006/2193(INI)) Il-Parlament Ewropew, - wara li kkunsidra l-proposta għal rakkomandazzjoni lill-Kunsill minn Sophia in 't Veld f'isem il-Grupp ALDE dwar il-kontenut tal-ftehima ma' l-Istati Unit ta' l-Amerika dwar l-użu ta' Rekords ta' Ismijiet ta' Passiġġieri (PNR) għall-prevenzjoni tat-terroriżmu u r-reati transnazzjonali, inluża l-kriminalità organizzata, u għall-ġlieda kontrihom (B6-0382/2006), - wara li kkunsidra r-Regola 114(3) u r-Regola 94 tar-Regoli ta' Proċedura tiegħu, - wara li kkunsidra r-rapport tal-Kumitat għal-Libertajiet Ċivili, il-Ġustizzja u l-Intern (A6-0252/2006), A. jfakkar ir-riżoluzzjonijiet tiegħu ta' qabel dwar il-kwistjoni tal-PNR [1], li fihom l-Parlament esprima millbidu: - li huwa li lest li jawtorizza l-aċċess mill-awtoritajiet pubbliċi għad-dejta personali tal-passiġġieri għal raġunijiet ta' sigurtà meta jkun neċessarju għar-raġunijiet ta' identifikazzjoni u ta' "cross-checking" ma' "watch list" ta' persuni perikolużi jew kriminali u terroristi magħrufa (kif isir fl-UE permezz tal-Konvenzjoni ta' Schengen jew taħt id-Direttiva 2004/82/KE [2], li jagħtu aċċess għal dejta ta' identifikazzjoni mmaniġġjata mill-linji ta' l-ajru permezz tas-Sistema ta' Tagħrif bil-Quddiem dwar il-Passiġġieri (APIS)), u - it-tħassib qawwi tiegħu rigward aċċess sistematiku mill-awtoritajiet pubbliċi għal dejta bħan-numru tal-karta tal-kreditu, indirizz ta' l-email, affiljazzjoni ma' xi grupp partikolari, informazjoni "frequent flyer" marbuta ma' l-imġieba ta' passiġġieri "normali"(jiġifieri, nies li mhumiex irreġistrati bħala kriminali jew perikolużi fil-pajjiż li se jilqagħhom) sabiex jiġi ċċekjat biss ma' disinn teoretiku jekk xi passiġġier jistax jikkonstitwixxi tehdida "potenzjali" għat-titjira, għall-pajjiż ta' destinazzjoni jew għal xi pajjiż ieħor li l-persuna involuta tkun għamlet tranżitu minnu; B. konxju mill-fatt li aċċess sistematiku għal dejta dwar l-"imġieba", anke jekk mhix aċċettabbli fl-Unjoni Ewropea, hu bħalissa meħtieġ minn pajjiżi inklużi l-Istati Uniti ta' l-Amerika, il-Kanada u l-Awstralja għall-protezzjoni tas-siġurtà interna, imma jirrimarka li: - fil-każ tal-Kanada u l-Awstralja, leġiżlazzjoni domestika tipprovdi għal aċċess għal dejta li hu limitat fl-applikazzjoni u ż-żmien u rigward l-ammont ta' dejta koperta u hi taħt kontroll ta' awtorità ġudizzjarja, fuq kunsiderazzjoni li dawn is-sistemi jiġu kkunsidrati adegwati mill-Parlament u millawtroritajiet nazzjonali għall-protezzjoni tad-dejta fl-UE, - fil-każ ta' l-Istati Uniti, anke wara negozjati mal-Kummissjoni u ftit rieda tajba imsemmija fl-"impennji", għad m'hemmx protezzjoni legali tad-dejta ta' l-Istati Uniti fil-qasam tat-trasport blajru; għalhekk, id-dejta kollha tal-PNR tista' tinqara, bl-eċċezzjoni waħdanija għal dejta "sensittiva", u d-dejta tista' tinżamm għal snin wara li jkun saret tfittxija ta' siġurtà; aktar minn hekk, m'hemmx protezzjoni ġudizzjarja għal ċittadini li mhumiex Amerikani, C. jikkunsidra li mindu saru l-atroċitajiet tal- 11 ta' Settembru 2001, numru ta' miżuri ta' siġurtà singoli kienu introdotti madwar id-dinja, li ħafna drabi jinvolvu l-ġbir sistematiku u l-monitoraġġ tad-dejta personali taċ-ċittadini kollha, partikolarment dejta dwar trasferimenti ta' flus u telekomunikazzjoni u dejta tal-passiġġieri; jikkunsidra li, fl-assenza ta' politika ta' sigurtà Ewropea koerenti, il-pożizzjoni taċċittandin vis à vis din il-qagħda tista' tkun imdħajjfa; D. waqt li jfakkar li l-Parlament ressaq proċeduri quddiem il-Qorti tal-Ġustizzja tal-Komunitajiet Europej sabiex jikseb l-annullament tad-Deċiżjoni tal-Kunsill 2004/496/KE [3] dwar il-konklużjoni ta' ftehima ma' l-Istati Uniti ta' l-Amerika, negozjata fuq il-bażi tad-Deċiżjoni tal-Kummissjoni 2004/535/KE [4], minħabba li d-deċiżjoni kienet nieqsa minn bażi legali u minn ċarezza legali u għaliex il-ġbir tad-dejta personali awtorizzata permezz tal-ftehima kien eċċessiv meta mqabbel mal-bżonn dettat mill-ġlieda kontra l-kriminalità u t-terroriżmu; E. jilqa' l-annullament tad-Deċiżjoni tal-Kunsill 2004/496/KE u tad-Deċiżjoni tal-Kummissjoni 2004/535/KE mill-Qorti tal-Ġustizza [5], F. jiddispjaċih li l-Qorti tal-Ġustizzja ma rrisponditx għat-tħassib tal-Parlament rigward l-istruttura legali tal-ftehim u dwar il-kongruwenza tal-kontenut tiegħu mal-prinċipji ta' protezzjoni tad-dejta stipulati fl-Artikolu 8 tal-Konvenzjoni Ewropea għall-Protezzjoni tad-Drittijiet Fundamentali tal-Bniedem u tal-Libertajiet Fundamentali (ECHR); G. jikkunsidra l-fatt li l-Qorti tal-Ġustizzja qalet li d-Deċiżjoni tal-Kunsill 2004/496/KE ma setgħatx tkun addottata b'mod validu fuq il-bażi ta' l-Artikolu 95 tat-Trattat tal-KE b'mod konġunt mad-Direttiva 95/46/KE [6], għaliex it-trasferiment lejn l-Uffiċċju tad-Dwana u tal-Protezzjoni tal-Fruntieri ta' l-Istati Uniti (CBP) u l-użu minnu ta' dejta tal-PNR jirrigwarda l-operazzjonijiet ta' l-ipproċessar tad-dejta li jikkonċernaw is-siġurtà pubblika u l-attivitajiet ta' l-istat fl-oqsma tal-liġi kriminali, li ma jaqgħux fil-kamp ta' applikazzjoni tad-Direttiva 95/46/KE u ta' l-ewwel pilastru; H. jikkunsidra l-volontà espressa tal-Kummissjoni u tal-Kunsill li jikkoperaw mill-qrib mal-Parlament sabiex jiżguraw konformità sħiħa mas-sentenza tal-Qorti; madanakollu, jiddispjaċih li l-Kunsill ma involviex lill-Parlament fin-negozjati li għaddejjin; I. jaqsam l-opinjoni adottata fl- 14 ta' Ġunju 2006 mill-Grupp ta' Ħidma ta' l-Artikolu 29 dwar segwitu neċessarju tas-sentenza tal-Qorti tal-Ġustizzja [7], J. jikkonsidra l-importanza tal-kwistjoni sal-punt li l-Unjoni Ewropea għandha, f'kull każ, tilħaq ftehim ma' l-Istati Uniti ta' l-Amerika dwar ftehim internazzjonali xieraq li, bir-rispett xieraq lejn id-drittijiet fundamentali, jistipula: a) liema dejta hi neċessarja għal skopijiet ta' identifikazzjoni u li għandha tkun trasferita b'mod sistematiku b'metodu awtomatiku (APIS) u liema dejta għandha x'taqsam ma' l-"imġieba" tal-passiġġier tista' tkun trasferita fuq bażi ta' każ b'każ fir-rigward tan-nies li jkunu rrekordjati fuq "watch list" ta' siġurtà pubblika bħala "perikolużi" minħabba attività kriminali jew terrorista, b) il-lista ta' reati serji li fir-rigward ta' tagħhom tista' ssir kwalunkwe rikjesta addizzjonali, c) il-lista ta' awtoritajiet u agenziji li jistgħu jaqsmu d-dejta u l-kundizzjonijiet tal-protezzjoni tad-dejta li għandhom jkunu irrispettati, d) il-perjodu taż-żamma tad-dejta għaż-żewġ tipi ta' dejta, filwaqt li jkun ċar li dejta li għandha x'taqsam mal-prevenzjoni ta' reati serji għandha tiġi skambjata skond il-ftehim UE-Stati Uniti dwar koperazzjoni ġudizzjarja [8] u estradizzjoni [9], e) l-irwol li għandu jkollhom l-linji ta' l-ajru, is-Sistemi Kompjuterizzati tar-Riservar jew organizzazzjonijiet privati (bħas-SITA u l-AMADEUS) meta jsir it-trasferiment tad-dejta tal-passiġġieri u lmezzi kkunsidrati (APIS, PNR, eċċ.) għal skopijiet ta' sigurtà pubblika, f) il-garanziji li jingħataw lill-passiġġieri sabiex ikunu jistgħu jikkoreġu d-dejta li għandha x'taqsam magħhom jew jipprovdu spjegazzjoni f'każ ta' diskrepanza bejn id-dejta relatata ma' kuntratt ta' vjaġġ u d-dejta murija fuq id-dokumenti ta' identità, viżi, passaporti, u dokumenti uffiċjali oħra, g) ir-responsabiltajiet tal-linji ta' l-ajru fil-konfront tal-passiġġieri u ta' l-awtoritajiet pubbliċi fil-każ ta' traskrizzjoni jew żbalji ta' kodifikazzjoni u fir-rigward ta' protezzjoni tad-dejta pproċessata, h) id-dritt ta' appell lil xi awtorità indipendenti u mekkaniżmi ta' rimedju f'każ ta' ksur tad-drittijiet tal-passiġġieri; i) il-ħtieġa ta' konformità stretta ma' l-Artikolu 6(d) tar-Regolament tal-Kunsill ta' l- 24 ta' Lulju 1989 (KEE) Nru 2299/89 [10] dwar kodiċi ta' kondotta għas-sistemi kompjuterizzati tar-riservar, li jitlob ilkunsens minn qabel tal-passiġġier għal kwalunkwe trasferiment ta' tagħrif personali; 1. Jindirizza dawn ir-rakkomandazzjonijiet lill-Kunsill: Prinċipji ġenerali a) sabiex jiġi evitat vojt legali fuq livell Ewropew mill- 1 ta' Ottubru 2006 għat-trasferiment ta' dejta talpassiġġieri u biex ikun żgurat li d-drittijiet u l-libertajiet tal-passiġġieri huma mħarsa b'aktar reqqa minn kif qed ikunu mħarsa fil-preżent taħt l-intrapriżi unilaterali mressqa mill-amministrazzjoni Amerikana, b) sabiex ftehimiet ġodda f'dan il-qasam jiġu bbażati fuq l-prinċipji ta' l-UE dwar l-protezzjoni tad-dejta kif meħuda mill-Artikolu 8 ta' l-ECHR. Fir-rigward tal-proċedura tan-negozjati: c) sabiex jiġi negozjat, kif suġġett mir-restrizzjonijiet fil-kalendarju, - ftehim internazzjonali ġdid għal żmien qasir biex ikopri l-perjodu bejn l- 1 ta' Ottubru 2006 sa Novembru 2007 (oriġinarjament dan il-perjodu kien kopert mill-ftehim bejn l-Istati Uniti u l-Komunita' Ewropea li ġie annullat mill-Qorti), - għal żmien medju sa zmien fit-tul, avviċinament fuq livell ta' l-Organizzazzjoni Internazzjonali għall-Avjazzjoni Ċivili (ICAO) aktar koerenti lejn skambju ta' dejta tal-passiġġieri sabiex jiġu żgurati kemm is-sigurtà tat-traffiku ta' l-ajru kif ukoll ir-rispett tad-drittijiet tal-bniedem fuq livell globali; d) sabiex il-President jingħata l-mandat, mgħejjun mill-Kummissjoni, li jinforma lill-Parlament Ewropew bin-negozjati dwar il-Ftehim u biex jinvolvi rapreżentanti tal-kumitat relevanti bħala osservaturi fiddjalogu ma' l-amministrazzjoni Amerikana; Fir-rigward tal-kontenut tal-Ftehim għal perjodu ta' żmien qasir: e) sabiex l-ewwelnett jingħelbu in-nuqqasijiet msemmija fl-ewwel reviżjoni konġunta UE/Stati Uniti talftehima [11] u sabiex ikunu ikkunsidrati r-rakkomandazzjonijiet tas-Superviżur Ewropew għall-Protezzjoni tad-Dejta u l-Grupp ta' Ħidma ta' l-Artikolu 29 [12], f) sabiex jiġi inkluz il-kontenut ta' l-impennji fil-qofol tal-ftehim biex dawn ikunu jistgħu jorbtu b'mod legali, bir-riżultat li jkun neċessarju li ż-żewġ partijiet jistabbilixxu jew jimmodifikaw kull leġiżlazzjoni eżistenti u biex l-ġudikatura tipproteġi persuni koperti mill-ftehim; g) sabiex bħala prova ta' rieda tajba min-naħa ta' l-amministrazzjoni Amerikana, jiġu inkorporati immedjatament fil-ftehim, l-impennji li ġejjin (li għadhom ma ġewx implimentati kollha aktar minn sentejn minn wara d-dħul fis-seħħ tal-ftehim): - l-limitu bi skop strett, kif kien stipulat taħt l-Impenn 3, sabiex dejta dwar l-imġieba ma tintużax biex jiġu ċċekkjati reati kriminali finanzjarji jew biex issir prevenzjoni ta' l-influwenza avjarja; limitazzjoni bħal din għandha wkoll tkun stipulata għal trasferiment ulterjuri ta' din it-tip ta' dejta; - bidla għas-sistema PUSH (kif disposta taħt l-Impenn 13) bħall-każ tal-ftehim tal-KE mal-Kanada u l-Awstralja, peress li ir-rekwiżiti tekniċi kollha qegħdin hemm u dan diġà sar, pereżempju mis-SITA; - dispożizzjoni ta' l-informazzjoni lill-passiġġieri dwar ir-regoli tal-PNR, u l-introduzzjoni ta' proċeduri ta' ilmenti ġudizzjarji xierqa kif stipulati taħt l-Impennji 36-42 u mill-ftehimiet dwar il-PNR mal-Kanada u ma' l-Awstralja; - il-bżonn li jkunu żgurati l-istruzzjonijiet u taħriġ adegwat ta' l-istaff li jaħdem bid-dejta, u l-bżonn li s-sistemi ta' l-informatika jkunu sikuri; - ir-reviżjoni annwali konġunta, kif dispost taħt l-Impenn 43, għandu tabilħaqq isir kull sena, u għandu jsir b'koperazzjoni ma' l-awtoritajiet nazzjonali għall-protezzjoni tad-dejta u għandu jkun ippublikat kollu u għandu jevalwa mhux biss l-implimentazzjoni ta' l-"undertakings", imma wkoll ir-riżultati tal-ftehim fl-eliminazzjoni tat-terroriżmu u l-kriminalità; Fir-rigward tal-kontenut tal-Ftehim għal perjodu ta' żmien medju: h) sabiex l-UE tiġi pprovduta b'qafas legali ċar, b'mod partikulari permezz ta' l-adozzjoni, meqjusa urġenti, tad-Deċiżjoni ta'Abbozz ta' Qafas għall-Protezzjoni tad-Dejta, i) sabiex tiġi evitata d-diviżjoni artifiċjali bejn il-"pilastri" billi jinħoloq qafas konsistenti bejn il-pilastri għall-protezzjoni tad-dejta fl-Unjoni billi tiġi attivata il-klawżola passarelle skond l-Artikolu 42 tat-Trattat dwar l-Unjoni Ewropea sabiex ikun żgurat li l-Ftehim il-ġdid ikun konkluż flimkien mal-Parlament u jkun suġġett għall-iskrutinju tal-Qorti tal-Ġustizzja, j) sabiex jiġi limitat l-ammont ta' dejta li tista' tintalab u sabiex dejta sensittiva tkun iffilterjata fil-post ta' oriġini tagħha kif hu mitlub mill-Artikolu 8 tad-Direttiva 95/46/KE; jinnota li l-linji ta' l-ajru huma mitluba biss li jressqu d-dejta li tkun tinsab għad-dispożizzjoni tagħhom, biex b'hekk fil-prattika is-CBP Amerikan rari jirċievi l-23 kategorija ta' dejta kollha rikjesti; jikkonkludi li għal skopijiet tal-Ftehim, b'mod partikolari biex jiġu evitati u miġġielda t-terroriżmu u l-kriminalità transnazzjonali, inkluż kriminalità organizzata, anke dejta ta' l-APIS għandha tkun biżżejjed; jistieden lill-Presidenza tal-Kunsill u lill-Kummissjoni sabiex iqajjmu din il-kwistjoni fin-negozjati; 2. Itenni t-talba tiegħu ta' qabel li ftehim ġdid għandhu jagħti lill-passiġġieri Ewropej l-istess livell ta' protezzjoni ta' dejta li jgawdu minnu ċ-ċittadini Amerikani; 3. Jenfasizza l-pożizzjoni tiegħu ta' qabel li l-Unjoni Ewropea għandha tevita ħolqien indirett ta' sistema ta' PNR Ewropew permezz ta' transfer tad-dejta rilevanti mis-CBP ta' l-Istati Uniti lill-pulizija u lill-awtoritajiet ġudizzjarji fl-Istati Membri; jikkonsidra li ġabra sistematika tad-dejta ta' ċittadini "normali" barra l-qafas ta' proċedura ġudizzjarja jew barra investigazzjoni tal-pulizija għandha tibqa' mhux permessa fl-Unjoni Ewropea u li għandu jsir skambju ta' din id-dejta meta jkun neċessarju skond il-ftehim eżistenti bejn l-Unjoni Ewropea u l-Istati Uniti dwar assistenza legali reċiproka u estradizzjoni; 4. Jipproponi li jitniedi djalogu fejn rappreżentanti parlamentari jieħdu sehem, qabel tmiem l-2006, bejn l-Unjoni Ewropea, l-istati Uniti, il-Kanada u l-Awstralja bl-għan li flimkien jippreparaw għar-reviżjoni ta' l-2007 u jistabbilixxu standard globali għat-trasmissjoni ta' PNR, jekk dan ikun neċessarju; 5. Jirrakkomanda bil-qawwa li l-Parlament jorganizza sessjoni konġunta f'dan ir-rigward mal-Kungress ta' l-Istati Uniti, peress li huwa r-rappreżentant demokratiku taċ-ċittadini kkonċernati, sabiex jinbeda djalogu biex ikunu miġġieleda t-terroriżmu u l-konsegwenzi tiegħu fuq il-libertajiet ċivili u d-drittijiet tal-bniedem; * * * 6. Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u, għall-informazzjoni, lill-Kummissjoni. [1] Riżoluzzjoni tat- 13 ta' Marzu 2003 dwar it-trasferiment ta' dejta personali mil-linji ta' l-ajru fil-każ ta' titjiriet transatlantiċi (ĠU C 61 E, 10.3.2004, p.381), Riżoluzzjoni tad- 9 ta' Ottubru 2003, dwar it-trasferiment ta' dejta personali mil-linji ta' l-ajru fil-każ ta' titjiriet transatlantiċi: l-istat tan-negozjati ma' l-Istati Uniti (ĠU C 81 E, 31.3.2004, p. 105) u r-riżoluzzjoni tal- 31 ta' Marzu 2004, dwar l-abbozz ta' deċiżjoni tal-Kummissjoni li tinnota l-livell xieraq ta' protezzjoni provduta għal dejta personali li tinsab fir-Rekords ta' Ismijiet tal-Passiġġieri (PNRs) trasferiti lill-Uffiċċju tad-Dwana u tal-Ħarsien tal-Fruntieri ta' l-Istati Uniti (ĠU C 103 E, 29.4.2004, p. 665). [2] Direttiva 2004/82/KE tal-Kunsill tad- 29 ta' April 2004 dwar l-obbligu tal-linji tat-trasport sabiex jikkomunikaw iddejta dwar il-passiġieri li qed jiġu trasportati (OJ L 261, 6.8.2004, p. 24). [3] Deċiżjoni 2004/496/KE tal-Kunsill tas- 17 ta' Mejju 2004 dwar il-konklużjoni ta' ftehima bejn il-Komunita' Ewropea u l-Istati Uniti dwar il-mod kif jiġu trattati u trasferiti dejta dwar l-identifikazzjoni ta' prassi (PNR) min-naħa tal-linji ta' l-ajru ta' l-uffiċċju doganali u għall-protezzjoni tal-fruntieri għas-sigurta' interna ta' l-Istati Uniti (ĠU L 183, 20.5.2004, p. 83). [4] Deċiżjoni 2004/535/KE tal-Kummissjoni ta' l- 14 ta' Mejju 2004 dwar il-livell ta' protezzjoni xierqa għad-dejta personali li jinsabu fil-lista ta' l-ismijiet tal-passiġieri tal-linji ta' l-ajru li jiġu trasferiti lejn l-Uffiċċju Doganali u għall-Protezzjoni tal-fruntieri ta' l-Istati Uniti (ĠU L 235, 6.7.2004, p. 11). [5] Sentenza tat- 30 ta' Mejju 2006 fil-Każijiet Konġunti C-317/04 u C-318/04. [6] Id-Direttiva 95/46/KE tal-Parlament Ewropew u tal-Kunsill ta' l- 24 ta' Ottubru 1995 dwar il-protezzjoni ta' l-individwi f'dak li jirrigwarda l-ipproċessar tad-dejta personali u l-moviment liberu ta' din id-dejta (OJ L 281, 23.11.1995, p. 31). [7] Opinjoni 5/2006 dwar is-sentenza tal-Qorti tal-Ġustizzja Ewropea tat- 30 ta' Mejju 2006 fil-każijiet konġunti C-317/04 u C-318/04 dwar it-trasferiment ta' listi ta' ismijiet tal-passiġieri (PNR) lill-Istati Uniti (ara: http://ec.europa.eu/justice_home/fsj/privacy/workinggroup/wpdocs/2006_mt.htm). [8] ĠU L 181, 19.7.2003, p. 34. [9] ĠU L 181, 19.7.2003, p. 27. [10] ĠU L 220, 29.7.1989, p. 1. [11] Reviżjoni konġunta ta' l-implimentazzjoni mill-Uffiċċju tad-Dwana u tal-Protezzjoni tal-Fruntieri ta' l-Istati Uniti ta' l-Impennji imniżżla fid-Deċiżjoni tal-Kummissjoni 2004/535/KE ta' l- 14 ta' Mejju 2004 (Verżjoni Revista tat- 12.12.2005). [12] (ara: http://ec.europa.eu/justice_home/fsj/privacy/workinggroup/wpdocs/2006_mt.htm). --------------------------------------------------